“BDMS หุ้นที่ราคายังไม่ตอบรับการเติบโต” เช้านี้ เราเห็นราคาหุ้น BDMS ขยับขึ้นแรง ด้วยวอลุ่มที่สวย อย่างที่ไม่เคยเห็นมานานแล้ว นั่นเป็นเพราะ BDMS ทำกำไร Q3 ได้ดี แม้ว่าต้นทุนดอกเบี้ยจ่ายสูงขึ้นมากเป็นประวัติการณ์ก็ตาม มาดูกันว่าแนวโน้มจากนี้ไปของ BDMS จะเป็นอย่างไร BDMS ทำกำไรสุทธิได้ 2.42 พันล้านบาท เติบโต 9% yoy และรายได้สู่ระดับ 1.93 หมื่นล้านบาท โต 7% yoy มาจากเป็น high season ที่มีโรคระบาดมากกว่าปกติ และยังรวมผลดำเนินงานของรพ.เปาโล เกษตร, รพ.กรุงเทพ สุราษฏร์เข้ามา อัตรากำไรขั้นต้นเพิ่มขึ้นมาเป็น 34.7% จาก 33.8% แต่ต้นทุนการเงินสูงขึ้นจากการบันทึกดอกเบี้ยพิเศษ ซึ่งจะเป็นงวดสุดท้ายแล้ว ใน Q4 ฝ่ายวิจัย ASP ประเมินกำไรของ BDMS น่าจะเติบโตต่ำราว 0.3% มาที่ 1.98 พันล้านบาท ส่วนหนึ่งเพราะมีดอกเบี้ยจ่ายที่เพิ่มจากออกหุ้นกู้ต้นปี 2560 อย่างไรก็ตาม ปี 2561 กำไรจะกลับมาเติบโตอีกครั้ง เพราะไม่มีบันทึกดอกเบี้ยพิเศษ แต่จะมีต้นทุนเพิ่มจากการเปิดรพ.แห่งใหม่ เราคาดว่า ปี 2561-2566 การเติบโตของกำไร BDMS จะเฉลี่ยที่ 11% yoy จากการเก็บเกี่ยวผลตอบแทนจากรพ.ใหม่ ที่ขณะนี้ยังขาดทุนอยู่ 6 แห่ง และอีก 5 แห่งที่จะเปิดในปี 2563 เรามองว่า พื้นฐานของ BDMS แข็งแกร่ง แต่ราคาหุ้นยังไม่ตอบรับการเติบโต จึงแนะนำซื้อ ราคาเหมาะสมปีหน้าที่ 25.50 บาท (อ่านบทวิจัยฉบับเต็มได้ที่ ASP Smart) #AsiaPlusGroup #ASPResearch #SET #BDMS #หุ้นเด่นน่าลงทุน